РЕШЕНИЕ НА КОМИСИЯТА
от 2 март 2010 година
относно признаване по принцип на пълнотата на документацията, представена за подробно разглеждане, с оглед на евентуалното включване на Trichoderma asperellum (щам T34) и на изопиразам в приложение I към Директива 91/414/ЕИО на Съвета
(нотифицирано под номер C(2010) 1099)
(текст от значение за ЕИП)
(2010/132/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В Директива 91/414/ЕИО се предвижда изготвянето на списък на Общността на активни вещества, разрешени за включване в състава на продукти за растителна защита.
(2)
На 22 април 2009 г. Biocontrol Technologies S.L. представи на органите на Обединеното кралство документация за активното вещество Trichoderma asperellum (щам T34) със заявление за включването му в приложение I към Директива 91/414/ЕИО. На 25 ноември 2008 г. Syngenta Crop Protection AG предостави на органите на Обединеното кралство документация за изопиразам със заявление за включването му в приложение I към Директива 91/414/ЕИО.
(3)
Органите на Обединеното кралство уведомиха Комисията, че според предварителното разглеждане документацията за въпросните активни вещества изглежда отговаря на изискванията за данните и информацията, посочени в приложение II към Директива 91/414/ЕИО. Изглежда също така, че представената документация отговаря на изискванията за данните и информацията, определени в приложение III към Директива 91/414/ЕИО, по отношение на един продукт за растителна защита, съдържащ разглежданото активно вещество. В съответствие с член 6, параграф 2 от Директива 91/414/ЕИО впоследствие документацията беше изпратена от съответните заявители на Комисията и другите държави-членки и бе сезиран Постоянният комитет по хранителната верига и здравето на животните.
(4)
С настоящото решение следва официално да се потвърди на равнището на Европейския съюз, че документацията принципно удовлетворява изискванията за данните и информацията, посочени в приложение II, и - най-малко за един продукт за растителна защита, съдържащ разглежданото активно вещество - изискванията, определени в приложение III към Директива 91/414/ЕИО.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Документацията относно активните вещества, определени в приложението към настоящото решение, предоставена на Комисията и на държавите-членки с цел включване на посочените вещества в приложение I към Директива 91/414/ЕИО, принципно удовлетворява изискванията за данните и информацията, предвидени в приложение II към посочената директива.
Документацията отговаря и на изискванията за данните и информацията, изложени в приложение III към посочената директива, по отношение на един продукт за растителна защита, съдържащ активното вещество, предвид предложените видове употреба на този продукт.
Член 2
Държавата-членка докладчик разглежда подробно посочената в член 1 документация и съобщава на Комисията заключенията си, заедно с препоръка относно включването или невключването в приложение I към Директива 91/414/ЕИО на активните вещества, посочени в член 1, както и всички условия, свързани с включването, възможно най-бързо и в срок най-късно до една година от датата на публикуване на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 2 март 2010 година.